Illum, il-Kummissjoni Ewropea approvat it-tielet kuntratt ma' kumpanija farmaċewtika, Janssen Pharmaceutica NV, waħda mill-Kumpaniji Farmaċewtiċi Janssen ta' Johnson & Johnson. Ladarba jkun intwera li l-vaċċin huwa sikur u effettiv kontra l-COVID-19, il-kuntratt jippermetti lill-Istati Membri jixtru l-vaċċini għal 200 miljun persuna. Se jkollhom ukoll il-possibbiltà li jixtru l-vaċċini għal 200 miljun persuna oħra. L-Istati Membri jistgħu jiddeċiedu wkoll li jagħtu l-vaċċin lil pajjiżi bi dħul baxx u medju jew li joffruh ukoll lil pajjiżi Ewropej oħra. Il-Kummissjoni diġà ffirmat kuntratt ma' AstraZeneca u ma' Sanofi-GSK u kkonkludiet b'suċċess taħditiet esploratorji ma' CureVac, BioNTech-Pfizer u Moderna. Il-President tal-Kummissjoni Ewropea, Ursula von der Leyen, qalet: “Hekk kif il-coronavirus qed ikompli jinfirex b'mod inkwetanti fl-Ewropa, huwa kruċjali li jinstab vaċċin, u malajr. Ninsab kuntenta li rnexxielna nilħqu ftehim ma' Johnson & Johnson biex nixtru vaċċini għal 200 miljun persuna. Dan se jkun it-tielet kuntratt tagħna ma' kumpanija farmaċewtika. L-għan tagħna huwa li nipprovdu liċ-ċittadini tal-UE b'vaċċini sikuri u effettivi malli dawn jinstabu.” Stella Kyriakides, il-Kummissarju għas-Saħħa u s-Sikurezza Alimentari, qalet: “L-iżgurar ta' vaċċin sikur u effettiv huwa l-qofol tal-Istrateġija Ewropea għall-Vaċċini tagħna. Illum żgurajna t-tielet ftehim tagħna għal vaċċin, u b'hekk kabbarna l-portafoll tagħna ta' vaċċini kandidati u żidna l-opportunitajiet tagħna li nsibu rimedju effiċjenti kontra l-virus. Se nagħmlu aktar ftehimiet fil-futur, u nibqgħu determinati fit-tfittxija tagħna għal vaċċin effettiv u sikur biex niġġieldu din il-pandemija li qed twassal anki għall-imwiet.” Il-vaċċin kandidat kontra l-COVID-19 prodott minn Janssen jagħmel użu mill-pjattaforma tat-teknoloġija AdVac®, li ntużat ukoll għall-iżvilupp u l-manifattura tal-vaċċin kontra l-Ebola minn Janssen, li ġie approvat dan l-aħħar, u tal-vaċċini kandidati tagħha kontra z-Zika, l-RSV, u l-HIV. Il-vaċċin kandidat diġà jinsab fil-fażi III tal-provi kliniċi. Id-deċiżjoni tal-Kummissjoni li tappoġġa dan il-vaċċin hija bbażata fuq valutazzjoni xjentifika soda, fuq it-teknoloġija użata, fuq l-esperjenza tal-kumpanija fl-iżvilupp ta' vaċċini u fuq il-kapaċità ta' produzzjoni tagħha biex il-vaċċin jiġi pprovdut madwar l-UE kollha. Kuntest Fis-17 ta' Ġunju, il-Kummissjoni Ewropea ppreżentat strateġija Ewropea biex taċċellera l-iżvilupp, il-manifattura u l-użu ta' vaċċini effettivi u sikuri kontra l-COVID-19. Biex tikkumpensa għad-dritt li tixtri għadd speċifiku ta' dożi ta' vaċċini f'perjodu ta' żmien partikolari, il-Kummissjoni tiffinanzja, bil-quddiem, parti mill-ispejjeż li jiffaċċaw il-produtturi tal-vaċċini fil-forma ta' Ftehimiet ta' Xiri bil-Quddiem. Il-finanzjament li tagħti jitqies bħala kapparra għall-vaċċini li mbagħad fil-fatt se jinxtraw mill-Istati Membri. Peress li l-prezz għoli u r-rata għolja ta' falliment ifissru li l-iżviluppaturi tal-vaċċini jkunu qed jieħdu riskju kbir meta jiddeċiedu li jinvestu f'vaċċin kontra l-COVID-19, dawn il-ftehimiet se jippermettu li jsiru investimenti li f'ċirkostanzi differenti aktarx ma kinux isiru. Il-Kummissjoni Ewropea hi impenjata wkoll li tiżgura li kull min jeħtieġ vaċċin, ikollu aċċess għalih, ikun fejn ikun fid-dinja. Ħadd mhu sikur jekk ma jkunx sikur kulħadd. Huwa għal din ir-raġuni li ġabret kważi EUR 16-il biljun mill-4 ta' Mejju 2020 mir-Rispons Globali għall-Coronavirus, l-azzjoni dinjija għall-aċċess universali għat-testijiet, għat-trattamenti u għall-vaċċini kontra l-coronavirus u għall-irkupru dinji, u kkonfermat l-interess tagħha li tipparteċipa fil-Faċilità COVAX għal aċċess ekwu u affordabbli għall-vaċċini kontra l-COVID-19 mad-dinja kollha. Bħala parti mill-isforz tat-Tim Ewropa, il-Kummissjoni ħabbret kontribuzzjoni ta' EUR 400 miljun f'garanziji biex tappoġġa lil COVAX u l-objettivi tagħha fil-kuntest tar-Rispons Globali għall-Coronavirus. Għal aktar informazzjoni L-Istrateġija tal-UE għall-Vaċċini Ir-Rispons tal-UE għall-Coronavirus